སྐྱབས་མགོན་ལྕང་སྐྱ་རིན་པོ་ཆེ་ལ་ཕུལ་བའི་མགུར།
(ཁག་གཉིས)
སྐྱབས་བདེ་གཤེགས་ཀུན་འདུས་ཡིད་བཞིན་ནོར། །མ་ཉམ་ཐག་འགྲོ་བ་འདྲེན་
པའི་གཙོ། །དྲིན་རྒྱལ་ལས་ལྷག་པའི་བླ་མ་རྗེ། །ཕ་རོལ་པའི་རྡོ་རྗེའི་ཞབས་ལ་འདུད། །
གཞི་འགྱུར་མེད་སེམས་ཀྱི་རྡོ་རྗེ་དང་། །དོན་གཉིས་མེད་བཛྲ་ཝ་ར་ཧི། །སྙིང་ཨ་ཝ་
དྷུ་ཏིའི་དབུས་བཞུགས་ལ། །རླུང་ལས་སུ་རུང་བར་བྱིན་གྱིས་རློབས། །མ་མཁའ་འགྲོ་
ཀུན་འདུས་ཙཎྜ་ལི། །གནས་ལྟེ་བ་སྤྲུལ་པའི་འཁོར་ལོར་བཞུགས། །དྲོད་བདེ་ཆེན་
ལུས་ལ་འབར་བ་ཡིས། །མཆོག་གཏུམ་མོ་འགྲུབ་པར་བྱིན་གྱིས་རློབས། །ཕ་མི་
བསྐྱོད་ངོ་བོ་ཧཾ་ཡིག་དཀར། །གནས་སྤྱི་གཙུག་བདེ་ཆེན་འཁོར་ལོར་བཞུགས། །
ཁམས་བྱང་སེམས་ཞུ་བདེས་དྲངས་པ་ཡི། །མཆོག་དགའ་བཞི་འདྲེན་པར་བྱིན་གྱིས་
རློབས། །ཡུལ་གང་སྣང་སྟོང་པའི་དབྱིངས་སུ་ཐིམ། །ཉམས་གང་ཤར་བདེ་ཆེན་ངང་
དུ་རོལ། །དཔལ་བདེ་སྟོང་དབྱེར་མེད་རྣལ་འབྱོར་གྱིས། །ཚེ་འདི་ལ་གྲོལ་བར་བྱིན་
གྱིས་རློབས། །གཞི་སྐྱེ་ཤི་བར་དོའི་སྣང་བ་ཀུན། །ཡིད་འཁྲུལ་པའི་ངོ་བོ་ཙམ་ཞིག་
ལས། །དོན་ཡེ་ནས་གྲུབ་པ་མ་མཆིས་པས། །འཕྲང་རང་སར་གྲོལ་བར་བྱིན་གྱིས་
རློབས། །རྒྱུ་ལས་ཉོན་གཉིས་ཀྱིས་དབྱེན་བཅོས་པའི། །གནས་འཁོར་བའི་སྡུག་བསྔལ་
མ་ལུས་པ། །ལམ་ཐབས་ཤེས་ཟུང་འབྲེལ་ཉམས་ལེན་གྱིས། །དུས་མྱུར་བ་ཉིད་དུ་དྲུང་
འབྱིན་ཤོག །ཕ་བླ་མའི་ཞབས་པད་བསྐལ་བརྒྱ་བརྟན། །རྗེ་རྒྱལ་བའི་བསྟན་པ་མཚོ་
ལྟར་རྒྱས། །མ་འགྲོ་ཀུན་བདེ་སྐྱིད་དཔལ་ལ་རོལ། །མཆོག་སངས་རྒྱས་ཐོབ་པའི་
- 57 -

བཀྲ་ཤིས་ཤོག ། ཅེས་པ་འདི་ནི་ཁྱབ་བདག་རྡོ་རྗེ་སེམས་དཔའི་ངོ་བོ་བཀའ་དྲིན་མཚུངས་མེད་
ཏཱ་ཀོ་ཤྲཱི་སྐྱབས་མགོན་ལྕང་སྐྱ་རིན་པོ་ཆེ་ཞབས་པད་བསྐལ་པ་རྒྱ་མཚོའི་བར་དུ་བརྟན་པའི་རྟེན་
འབྱུང་གི་སྒོ་འཕར་བསྒྲིགས་ཏེ་ཚོགས་འཁོར་ཕུལ་སྐབས་གང་གི་ཞབས་རྡུལ་ལ་ཡན་ལག་མཆོག་གིས་
རེག་པའི་སྐལ་བ་ཐོབ་པའི་བཙུན་གཟུགས་བློ་བཟང་ཆོས་ཀྱི་ཉི་མས་མགུར་དབྱངས་མཆོད་པར་ཕུལ་
པའོ། །